२. एहि तरहें श्री रामचन्द्रजीक गुण कहिते-कहिते भोर भ' गेल। तखन जग केर मंगल करनिहार आ सुख देनिहार श्री रामजी जगलाह। शौचादि समस्त कार्य कय नित्य पवित्र और सुजान श्री रामचन्द्रजी स्नान कयलनि। फेर बरगद के दूध मँगा छोट भाई लक्ष्मणजी सहित ओहि दूध सँ सिर पर जटा बनौलनि। ई देखिकय सुमंत्रजीक आँखि मे नोर भरि गेलनि। हुनकर हृदय मे दाहक धाह उठि गेलनि, मुँह मलिन (उदास) भ' गेलनि। ओ हाथ जोड़िकय अत्यंत दीन वचन बजलाह - हे नाथ! हमरा कौसलनाथ दशरथजी आज्ञा देने रहथि जे अहाँ रथ लयकय श्री रामजीक संग जाउ, वन देखाकय, गंगा स्नान कराकय दुनू भाइ केँ तुरन्त लौटा आनू। सब संशय और संकोच केँ दूर कयकेँ लक्ष्मण, राम, सीता केँ घुमा लायब। महाराज एना कहने रहथि, आब प्रभु जेना कहू, हम सैह करी। हम अहाँक बलिहारी छी। एना विनती कय ओ श्री रामचन्द्रजीक चरण मे खसि पड़लाह आर बालक समान कानय लगलाह। भावुक होइत कहैत रहलाह - हे तात ! कृपा कय केँ ओहिना करू जाहि सँ अयोध्या अनाथ नहि हुए।
 ३. श्री रामजी मंत्री केँ उठा धैर्य दैत बुझेलनि - हे तात ! अहाँ त धर्म केर सब सिद्धांत केँ छानि देलहुँ। शिबि, दधीचि आर राजा हरिश्चन्द्र धर्मक लेल करोड़ों (अनेकों) कष्ट सहने रहथि। बुद्धिमान राजा रन्तिदेव आर बलि बहुतो तरहक संकट सहिकय धर्म केँ पकड़ने रहलाह। ओ सब धर्मक परित्याग नहि कयलनि। वेद, शास्त्र आर पुराण मे कहल गेल अछि जे सत्यक सोझाँ दोसर कोनो धर्म नहि अछि। हम ओहि धर्म केँ सहजे पाबि लेलहुँ अछि। एहि सत्यरूपी धर्म केर त्याग कयला सँ तीनू लोक मे अपयश होयत। प्रतिष्ठित पुरुष लेल अपयश केर प्राप्ति करोड़ों मृत्युक समान भीषण संताप दयवला अछि। हे तात! हम अहाँ सँ बेसी कि कहू! अहाँक बातक कोनो प्रत्युत्तर देलोपर पाप के भागी होइत छी। अहाँ जाकय पिताजीक चरण पकड़िकय करोड़ों नमस्कारक संग हाथ जोड़िकय विनती करब जे हे तात! अहाँ हमर कोनो बातक चिन्ता नहि करू। अहाँ सेहो पिते समान हम बड पैघ हितैषी थिकहुँ। हे तात! हम जोड़िकय विनती करैत छी जे अहुँक सब तरहें वैह कर्तव्य थिक जाहि मे पिताजी हमरा लोकनिक सोच मे दुःख नहि पाबथि।
 ४. श्री रघुनाथजी और सुमंत्रजीक बीचक एहि संवाद केँ सुनिकय निषादराज कुटुम्ब लोकनि सहित बहुत व्याकुल भ' गेलाह। फेर लक्ष्मणजी किछ कड़ा बात बजलथि। प्रभु श्री रामचन्द्रजी ताहि बात केँ बहुते अनुचित बुझि हुनका मना कयलनि। श्री रामचन्द्रजी सकुचाइते अपन शपथ दैत सुमंत्रजी सँ कहलनि जे अहाँ लक्ष्मणक ई सन्देह एकदम नहि कहब। सुमंत्र ताहिपर फेरो राजाक ओ सन्देश कहलनि जे सीता वनक क्लेश नहि सहि सकती, अतएव जेना तेना सीता अयोध्या लौटि आबथि, हमरा आ श्री रामचन्द्र केँ यैह उपाय करबाक चाही। नहि त हम एकदम बेसहारा भ' कय ओहिना नहि जियब जेना जल बिना मछरी नहि जिबैत अछि। सीताक नैहर (पिताक घर) आर सासुर मे सब सुख छन्हि। जा धरि ई विपत्ति दूर नहि होइत अछि, ता धरि ओ जतय चाहथि, ओतय सुख सँ रहथि।
 ७. सुमंत्र सीताजीक शीतल वाणी सुनिकय एना व्याकुल भ' गेलाह जेना साँप मणि हेरा गेलापर होइत अछि। नेत्र सँ किछु नहि सुझाइत छन्हि, कान सँ किछु नहि सुनाइत छन्हि। ओ बहुत व्याकुल भ' गेलाह, किछुओ कहैत नहि बनैत छन्हि। श्री रामचन्द्रजी हुनका बहुतो तरहें बुझेलनि। तैयो हुनकर छाती ठंढा नहि भेलनि। संगहि लौटबाक लेल मंत्री अनेकों यत्न कयलनि, युक्ति पेश कयलनि, मुदा रघुनन्दन श्री रामजी ओहि सब युक्तिक समुचित-यथोचित उत्तर दैत गेलाह।
 ८. श्री रामजीक आज्ञा मेटल नहि सकैत अछि। कर्मक गति कठिन अछि, ताहि पर किछुओ वश नहि चलैत अछि। श्री राम, लक्ष्मण और सीताजीक चरण मे माथ झुकाकय सुमंत्र एना लौटलाह जेना कोनो व्यापारी अपन मूलधन (पूँजी) गमाकय लौटल हो। सुमंत्र रथ केँ हाँकलनि, घोड़ा श्री रामचन्द्रजी दिश ताकि-ताकिकय हिनहिनाइत अछि। ई देखि निषाद लोकनि विषादक वश भ' माथ पीटि-पीटि पछताइत छथि।
 हरिः हरः! ! 